27. ΒΑΣΙΛΙΚΟΝ ΔΙΑΤΑΓΜΑ της 6/12 Ιουλ. 1949 Περί εκτελέσεως του άρθρ. 8 του υπ’ αριθ. 880/1949 Αναγκαστικού Νόμου, «περί τροποποιήσεως και συμπληρώσεως διατάξει των φορολογικών τινων νόμων και καθορισμού των δικαιουμένων ελευθέρας ή ατελούς εισόδου εις τα δημόσια θεάματα. ΄Εχοντες υπ’ όψει το άρθρ. 8 του υπ’ αριθ. 880/1949 Αναγκ. Νόμου «περί τροποποιήσεως και συμπληρώσεως διατάξεων φορολογικών τινων νόμων» και την υπ’ αριθ. 318 της 1 Ιουν. 1949 σύμφωνον γνώμην του Συμβουλίου Επικρατείας, προτάσει του Ημετέρου επί των Οικονομικών Υπουργού, απεφασίσαμεν και διατάσσομεν. Άρθρ.1.-(Τροποποιείται τα άρθρ. 1 Α.Ν. 516/ 1945 ανωτ. αριθ. 20). Άρθρ.2.-Χορηγούνται δελτία ελευθέρας εισόδου μη προσωπικά, θεωρούμενα υπό των αρμοδίων επί της φορολογίας των δημοσίων θεαμάτων Οικονομικών Εφόρων, προς χρήσιν των αξιωματικών και ανδρών του Στρατού ξηράς, θαλάσσης και αέρος, Χωροφυλακής και Αστυνομίας Πόλεων, δι’ εκτέλεσιν υπηρεσίας εις τα δημόσια θεάματα, κατά την είσοδον εις τα οποία οι εισερχόμενοι επιδεικνύουν και την υπηρεσιακήν των ταυτότητα. 1.Είκοσι πέντε προς χρήσιν των αξιωματικών και ανδρών του Στρατού και ανά δέκα προς χρήσιν των αξιωματικών και ανδρών του Ναυτικού και Αεροπορίας, δια τα εν τη περιφερεία της τέως Διοικήσεως Πρωτευούσης δημόσια θεάματα κατανεμόμενα εκάστοτε αναλόγως των υπηρεσιακών αναγκών υπό των Γενικών Επιτελείων Στρατού, Ναυτικού και Αεροπορίας. 2.Ανά πέντε προς χρήσιν των αξιωματικών και ανδρών του Στρατού δια τα δημόσια θεάματα εκάστης πόλεως έδρας Σώματος Στρατού (πλην Αθηνών, Πειραιώς και Προαστείων), κατανεμόμενα εκάστοτε αναλόγως των υπηρεσιακών αναγκών υπό του οικείου Σώματος Στρατού. 3.Ανά πεντήκοντα προς χρήσιν των αξιωματικών και ανδρών της Χωροφυλακής και της Αστυνομίας Πόλεων, δια τα εν τη περιφερεία της τέως  Διοικήσεως Πορωτευούσης δημόσια θεάματα κατανεμόμενα εκάστοτε αναλόγως των υπηρεσιακών αναγκών υπό των Αρχηγών Χωροφυλακής και Αστυνομίας Πόλεων. 4.Ανά δέκα προς χρήσιν των αξιωματικών και ανδρών της Χωροφυλακής, δια τα δημόσια θεάματα εκάστης πόλεως έδρας Ανωτέρας Διοικήσεως Χωροφυλακής (πλην Αθηνών, Πειραιώς και Προαστείων), κατανεμόμενα εκάστοτε αναλόγως των υπηρεσιακών αναγκών υπό της οικείας Ανωτέρας Διοικήσεως Χωροφυλακής, και 5.Ανά δέκα προς χρήσιν των αξιωματικών και Ανδρών της Αστυνομίας Πόλεων, δια τα δημόσια θεάματα εκάστης των πόλεων Πατρών και Κερκύρας, κατανεμόμενα εκάστοτε αναλόγως των υπηρεσιακών αναγκών υπό των οικείων Διευθύνσεων Αστυνομίας Πόλεων. 